Na temelju članaka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19) i članka 31. Statuta Općine Vidovec („Službeni vjesnik Varaždinske županije“, broj 04/18), a u svezi propisanih mjera ograničenja i zaštite Stožera civilne zaštite Republike Hrvatske (u daljnjem tekstu: Nacionalni stožer), koje se odnose na privremeno ograničenja rada ili obustave rada nekih djelatnosti, Općinsko vijeće Općine Vidovec, na 22. sjednici održanoj 29. travnja 2020. godine, donosi

**O D L U K U**

**o mjerama pomoći gospodarstvu i mještanima s područja Općine Vidovec**

**u vrijeme trajanja epidemije Covid-19 bolesti uzrokovane virusom Sars-Cov-2**

I.

Ovom Odlukom uređuju se mjere pomoći gospodarstvu i mještanima s područja Općine Vidovec uslijed donošenja Odluke o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događaja („Narodne novine“, broj 32/20) koju je 19. ožujka 2020. godine donio Stožer civilne zaštite Republike Hrvatske u svrhu pridržavanja protuepidemijskih mjera i zaštite od potencijalnog širenja epidemije Covid-19 bolesti uzrokovane virusom Sars-Cov-2.

II.

U svrhu pomoći gospodarstvu i mještanima s područja Općine Vidovec u prevladavanju poteškoća u vrijeme trajanja epidemije Covid-19 bolesti uzrokovane virusom Sars-Cov-2, Općina Vidovec uvodi slijedeće mjere pomoći:

1. Oslobađanje od plaćanja komunalne naknade za poslovni prostor i građevinsko zemljište koje služi za obavljanje poslovne djelatnosti za travanj, svibanj i lipanj 2020. godine i to u cijelosti poduzetnicima s područja Općine Vidovec kojima je obavljanje djelatnosti privremeno zabranjeno Odlukom Nacionalnog stožera civilne zaštite Republike Hrvatske. Od navedenog oslobođenja izuzete su banke, osiguravajuća društva, subjekti za priređivanje igara na sreću i djelatnosti kockanja i klađenja te pravne osobe u većinskom vlasništvu Republike Hrvatske i Varaždinske županije.

2. Općina Vidovec će za vrijeme trajanja protuepidemijskih mjera izvršiti odgodu slanja opomena za sve nepodmirene dospjele obveze fizičkih i pravnih osoba.

3. Općina Vidovec odgađa pokretanje svih postupaka prisilne naplate za vrijeme trajanja protuepidemijskih mjera od koje odgode će biti izuzete mjere prisilne naplate za dugovanja kojima prijeti zastara.

4. Poduzetnicima i mještanima ovim se mjerama daje mogućnost odgode plaćanja i obročne otplate za sva dugovanja, uključujući i obveze po osnovi komunalnog doprinosa fizičkih i pravnih osoba koji su zapali u teškoće.

5. Općina Vidovec će provesti postupak dodjele novčane pomoći malim i srednjim poduzetnicima s područja Općine Vidovec, a koji su sukladno Odluci Stožera civilne zaštite Republike Hrvatske obustavili svoj rad s danom 19. ožujka 2020. godine, temeljem kojeg će moći ostvariti iznos pomoći zavisno o broju osoba koje zapošljavaju (3.000,00 kn poduzetnici koji zapošljavaju 1-3 osobe, 5.000,00 kn poduzetnici koji zapošljavaju 4 i više osoba).

6. Za roditelje - korisnike dječjih vrtića koji imaju prebivalište na području Općine Vidovec i imaju odobreno sufinanciranje od strane Općine Vidovec, Općina Vidovec će sudjelovati u podmirenju ekonomske cijene dječjih vrtića i to za mjesec ožujak u iznosu od 1.000,00 kn, mjesec travanj u iznosu od 800,00 kn i za mjesec svibanj u iznosu od 800,00 kn. Navedeno sufinanciranje odnosi se i na roditelje – korisnike usluga kod registriranih dadilja.

7. Korisnici zemljišta u vlasništvu Općine Vidovec oslobađaju se zakupnine za mjesec travanj, svibanj i lipanj 2020. godine.

8. Obrti, mali i srednji poduzetnici oslobađaju se za mjesec travanj, svibanj i lipanj 2020. plaćanja odvoza komunalnog otpada ukoliko su sukladno Odluci Stožera civilne zaštite Republike Hrvatske obustavili svoj rad s danom 19. ožujka 2020. godine. Odvoz otpada biti će podmiren iz Proračuna Općine Vidovec.

9. Povećava se iznos sufinanciranja troškova zakupa prodajnog mjesta poljoprivrednicima sa područja Općine Vidovec koji prodaju vlastite poljoprivredne proizvode na tržnicama unutar i izvan Varaždinske županije na 800,00 kn, a odnosi se na 2020. godinu.

III.

Unutar Proračuna Općine Vidovec sredstva za realizaciju projekata će se preraspodijeliti Izmjenama i dopunama Proračuna, obzirom da se neke aktivnosti neće realizirati, odnosno realizacija aktivnosti i projekata planiranih Proračunom provoditi će se shodno realizaciji prihoda Proračuna.

IV.

Mjere pomoći utvrđene ovom Odlukom odnose se na poduzetnike koji posluju na području Općine Vidovec te mještane koji imaju prebivalište na području Općine Vidovec, a mjere će se ugraditi u opće akte Općine Vidovec kojima su regulirane obveze plaćanja za poduzetnike i mještane utvrđene točkom II. ove Odluke.

Za donošenje provedbenih akata u smislu dokazivanja teškoća i potrebne dokumentacije, način podnošenja zahtjeva za pojedinu mjeru i sl. ovlašćuje se općinski načelnik te Jedinstveni upravni odjel Općine Vidovec.

V.

Ova Odluka stupa na snagu dan nakon objave u „Službenom vjesniku Varaždinske županije“.

KLASA: 421-01/20-10/01

URBROJ: 2186/10-01/1-20- 01

Vidovec, 29. travnja 2020.

OPĆINSKO VIJEĆE OPĆINE VIDOVEC

PREDSJEDNIK

Zdravko Pizek